open-index/open-wikipedia-markdown huggingface dataset:
Ibarakio prefektūra

**Ibarakio prefektūra** () – Japonijos prefektūra, įsikūrusi Kantō regione, Honšiū saloje. Sostinė – Mitas.

## Istorija

Ibarakio prefektūra iki han sistemos panaikinimo 1871 m. buvo žinoma kaip Hitačio provincija.

## Geografija

Ibarakio prefektūra yra šiaurrytinėje Kantō regiono dalyje, įsitaisiusi tarp Točigio prefektūros ir Ramiojo vandenyno. Šiaurėje turi sieną su Fukušimos prefektūra, pietuose – su Čibos prefektūra. Taip pat šiaurės vakaruose ribojasi su Gunmos ir Saitamos prefektūromis. Šiauriausia prefektūros dalis kalnuota, tačiau didžiąją prefektūros dalį užima lygumos, nusėtos daugybe ežerų.

### Miestai
Ibarakio prefektūroje yra 32 miestai:

### Miesteliai ir kaimai
Pateikiami miesteliai ir kaimai kiekvienoje apskrityje:

### Miestų ir kaimų susijungimai
Iš viso įvykdyta net 23 miestų ir kaimų sujungimų. Paskutiniai du, 2006 m. kovo 27 dienos duomenimis, įvykdyti 2006 m. kovo 27 d.
* Tą dieną Ogavos ir Minorio miestus sujungus su Tamario kaimu ir taip suformavus naują miestą – Omitamą. Tada taip pat buvo panaikinta ir Niihario sritis, kuriai priklausė Tamario kaimas.
* Tą pačią dieną Inos miestas ir Javaros kaimas (abu Cukubos srities buvo sujungti ir jų vietoje suformuotas naujas miestas – Cukubamirajus. Taip pat buvo panaikinta ir Cukubos sritis.

#### Ateityje planuojami sujungimai

Ibarakio miestą esantį Higašiibarakio srityje, 2007 m. gruodžio mėnesį žadama prijungti prie Mito miesto.

## Sportas

Ibarakyje esti šios sporto komandos.

Futbolo:
* Kashima Antlers (Kašima)
* Mito HollyHock (Mitas)
* Ryutsu Keizai University F.C. (Riugasakis)
Tinklinio:
* Hitachi Sawa Rivale (Hitačinaka, Ibarakis)

## Aplankytinos vietos

* Kairaku-en sodas
* Cukubos kalnas
* Kašimos šventovė

## Nuorodos

* Ibarakio tinklalapis (japonų k.) 
* Oficiali Ibarakio prefektūros internetinė svetainė 
* Straipsniai apie Ibarakio prefektūrą
Mokėjimo sistema

**Mokėjimo sistema** – sistema sudaryta iš aibės mokėjimo instrumentų, bankinių procedūrų ir, paprastai, tarpbankinių lėšų pervedimo sistemų, kurios užtikrina pinigų cirkuliaciją. Populiariausia sistema pasaulyje – SWIFT.

## Lietuvoje
Lietuvoje naudojami mokėjimo instrumentai:
* Kredito pervedimai;
* Debeto pervedimai;
* Elektroniniai mokėjimai;
* Mokėjimo kortelės;
* Čekiai;
* Faktoringas.

Lietuvos mokėjimo ir atsiskaitymo sistemos:
* 1993 m. balandžio 1 d. - 2004 m. sausio 19 d. - Lietuvos tarpbankinių atsiskaitymų sistema TARPBANK;
* 2004 m. sausio 19 d. - 2007 m. sausio 29 d. - Lietuvos integruota tarpbankinių atsiskaitymų sistema (Mokėjimo sistema LITAS);
* 2004 m. sausio 19 d. - Vertybinių popierių atsiskaitymo sistema;
* 2004 m. vasario 12 d. - Mokėjimo sistema KUBAS;
* 2007 m. sausio 29 d. - Mokėjimo sistema LITAS-RLS;
* 2007 m. sausio 29 d. - Mokėjimo sistema LITAS-MMS;
* 2007 m. Lapkričio 19 d. – Lietuvoje pradėjo veikti Mokėjimo sistema LITAS-PHA;
* 2007 m. Lapkričio 19 d. – Lietuvoje pradėjo veikti Mokėjimo sistema TARGET2-LIETUVOS BANKAS.

## Šaltiniai
Blagojevgrado sritis

**Blagojevgrado sritis** (), dar vadinama **Pirino Makedonija** ir **Rytų Makedonija** (*Пиринска Македония* и *Източна Македония*) – sritis Bulgarijos pietvakariuose. Makedonijos regiono dalis. Ribojasi su Šiaurės Makedonijos ir Graikijos respublikomis.

Sritis kalnuota: iškilę Rilos (tarp jų ir Musalos kalnas), Pirino, Rodopų kalnai. Svarbiausios upės – Struma ir Mesta, jų slėniuose susitelkę svarbiausi miestai.

## Miestai
* Blagojevgradas
* Banskas
* Goce Delčevas
* Melnikas
* Petričius
* Razlogas
* Sandanskis
* Simitlis
* Kresna
* Belica
* Jakoruda
* Hadžidimovas

## Tautinė sudėtis
2011 m. duomenimis, srityje gyveno:
* bulgarai: 251 097 (88,55 %)
* turkai: 17 027 (6,0 %)
* čigonai: 9 739 (3,43 %)
* kitos tautybės: 5 693 (2,01 %)

## Šaltiniai
Goya

**Goya**:
* Goja (*Goya*) – miestas šiaurės rytų Argentinoje, Korienteso provincijoje, Paranos kairiajame krante, priešais Rekonkistą;

**Goya** − pavardė.

Pavardę turi šie garsesni asmenys:

* Francis Goya (g. 1946) – gitaristas, kilęs iš Belgijos, Lježo;
* Francisco Goya (1746–1828) – garsus ispanų dailininkas ir grafikas (litografija);
Goja (reikšmės)

**Goja** vadinama:

* Goja – miestas Argentinoje;
* Goa – miestas ir valstija Indijoje;
* Francisco Goya – ispanų dailininkas;
* Goja – kino apdovanojimas.
Dušan Šestić

**Dušanas Šestičius** (*Душан Шестић*, g. 1946 m. Banja Lukoje) – garsus Bosnijos ir Hercegovinos kompozitorius, Bosnijos serbas. Jis sukūrė šalies valstybinį himną – *[[Bosnijos ir Hercegovinos himnas|Intermeco]]*. Dušano dukra, taip pat garsi dainininkė, pianistė, 2007 m. Eurovizijos dalyvė Marija Šestić.
Bosnijos ir Hercegovinos himnas

***Intermeco*** (, ) – Bosnijos ir Hercegovinos valstybinis himnas. Patvirtintas 1999 m. birželio 25 d. paskelbiant Bosnijos ir Hercogovinos Himno įstatymą. Pakeitė iki tol buvusį himną *[[Jedna si jedina]]*, kuris diskriminavo Bosnijos serbus ir kroatus.

Intermeco melodijos autorius – kompozitorius Dušanas Šestičius. Himnas, vengiant etninės diskriminacijos, ilgą laiką žodžių neturėjo, tačiau 2009 m. tas pats Dušanas Šestičius su Benjaminu Isovičiumi sukūrė neutralias eiles, kurioms pritarė parlamentinė komisija. Spendimas dėl žodžių dar reikalauja ministrų kabineto ir parlamento pritarimo. Žodžiai nemini tautų sudarančių valstybę, bet baigiasi žodžiais „Mes einame į ateitį, kartu“.

## Eilės

Ti si svjetlost duše
Vječne vatre plam
Majko naša zemljo Bosno
Tebi pripadam

U srcu su tvoje
Rijeke, planine
Plavo more
Bosne i Hercegovine

Ponosna i slavna
Zemljo predaka
Živjećeš u srcu našem
Dov’jeka

Pokoljenja tvoja
Kazuju jedno:
Mi idemo u budućnost
Zajedno !

## Šaltiniai



## Melodijos
* Instrumentinė versija
* Himno interpretacija ir video klipas
Tarpbankinė lėšų pervedimo sistema

**Tarpbankinė lėšų pervedimo sistema** (**TLPS**; ) – lėšų pervedimo sistema, kurioje daugumas (arba visi) tiesioginiai dalyviai yra finansinės institucijos, ypač, bankai ir kitos kredito institucijos.

Atskira tarpbankinė lėšų pervedimo sistema yra konkrečios šalies arba jų grupės mokėjimo sistemos dalis.

## Veikimo principai
Visas tarpbankines lėšų pervedimo sistemas, pagal jų veikimo principus galima skirstyti į:
* Realaus laiko atskirųjų atsiskaitymų sistema (*RLAA*, ) – tarpbankinė lėšų pervedimo sistema, kurioje yra apdorojami atskiri mokėjimo pavedimai ir pagal kiekvieną iš jų yra įvykdomas atskiras atsiskaitymas. Šios sistemos paprastai veikia realiu laiku, t. y. atskiri pavedimai yra apdorojami iš karto kai jie yra gaunami. Kadangi tokių sistemų sukūrimo ir eksploatavimo kaštai yra palyginus su kliringo sistemomis, todėl kartais šiose sistemose yra ribojamos mokėjimo pavedimų vertės žemutinė riba ir todėl jos kartais dar yra vadinamos *didelių verčių atsiskaitymo sistemomis*.
* Mažmeninių mokėjimų sistema (*MMS*, ) – tarpbankinė lėšų pervedimo sistema, kurioje paprastai yra apdorojami masiniai mažmeniniai mokėjimo nurodymai. Šiose sistemose mokėjimo nurodymai yra priimami, kaupiami dideli mokėjimo nurodymų paketai. Konkrečioje sistemoje nustatytais laiko momentais yra vykdomas jų apdorojimas, kurio metu sumuojami visi mokėjimo nurodymai tuo metu esantis sistemoje ir išvedamas balansas (*kliringas*) „kiek kuris dalyvis kuriam yra skolingas“. Kadangi šiose sistemose apdorojant mokėjimo nurodymus yra daromas kliringas, tai šios sistemos dar yra vadinamos *kliringo sistemomis*
* Vertybinių popierių atsiskaitymo sistema (*VPAS*, ) – tarpbankinė lėšų pervedimo sistema, kurioje skirtingai nuo pirmųjų dviejų tipų atsiskaitymas vyksta pervedant ne tik lėšas, bet ir vertybinius popierius.

Tarpbankines lėšų pervedimo sistemas taip pat galima grupuoti pagal tai kokiose sąskaitose yra fiksuojami atsiskaitymo rezultatai. Pagal šį rodiklį yra du tarpbankinių lėšų pervedimo sistemų tipai:
* atsiskaitančios centrinio banko pinigais, jei atsiskaitymo galutiniai rezultatai yra fiksuojami šalies centriniame banke esančiose sąskaitose;
* atsiskaitančios komercinio banko pinigais, jei atsiskaitymo galutiniai rezultatai yra fiksuojami komerciniame banke esančiose sąskaitose.

## Nuorodos
* Centrinio banko mokėjimo sistemos informacija
* Lietuvos mokėjimo sistemos
J. P. Morgan

**John Pierpont Morgan** (1837 m. balandžio 17 d. Hartforde, Konektikute – 1913 m. kovo 31 d. Romoje) – amerikiečių verslininkas, bankininkas, ne kartą padėjęs JAV finansų sistemai, mecenatas.

Įsteigė investicinį banką J. P. Morgan & Co. 1924 m. visą gyvenimą kauptą meno kūrinių ir knygų kolekciją perleido *Pierpont Morgan Library* fondui Niujorke.

## Literatūra

* Chernow, R.: *The House of Morgan: An American Banking Dynasty and the Rise of Modern Finance*, 1990. ISBN 0-87113-338-5
* Corey, L.: *The House of Morgan*, 1930.
* Smith, H.: *John Pierpont Morgan, der Weltbankier*, 1928.
* Winkler, J. K.: *The life of John Pierpont Morgan*, 1930. ISBN 0-7661-4332-5
Keleriškių tvenkinys

**Keleriškių tvenkinys** yra Kėdainių rajone, Kėdainių miesto seniūnijoje, 4,5 km į vakarus nuo Kėdainių miesto centro, ant Smilgaičio upės (Smilgos intakas) (0,13 km nuo jo žiočių). Tvenkinys yra 0,5 km į vakarus nuo Keleriškių, šalia Stasiūnų kaimo, Josvainių miško (Šingalių miško) pakraštyje. Plotas 10,4 ha. Ilgis iš pietų į šiaurę 1,45 km, plotis iki 0,12 km. Altitudė 45,3 m. Krantai žemi, daug kur apaugę medžiais. Šiaurrytinėje pakrantėje stūkso miškelis, kitose pakrantėse plyti dirbami laukai. Tvenkinys telkšo Smilgos ir Smilgaičio kraštovaizdžio draustinyje.

Debitas:
* Upės: 0,44 m³/s
* Užtvankos skaičiuotinis: 30,5 m³/s

Užtvanka 115 m ilgio, 10 m pločio. Vandens pralaida – slenkstinė. Įrengta 1971 m.

Žvejyba, poilsis. Šalia tvenkinio įsikūrę Stasiūnai ir Klamputės viensėdis.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Petras Čimbaras

**Petras Čimbaras** (g. 1967 m. rugsėjo 22 d. Bijutiškyje, Molėtų rajonas) – Lietuvos ir Molėtų rajono savivaldybės politinis bei visuomenės veikėjas, LR Seimo narys.

## Biografija
1983 m. baigė Bijutiškio aštuonmetę mokyklą, 1986 m. baigė Panevežio technikos mokyklą, mechanikas.

Mokydamasis Panevėžyje intensyviai sportavo, žaidė Panevėžio rankinio rinktinėje, atstovavo Panevėžio sporto mokyklai respublikinėse lengvosios atletikos varžybose, buvo pakviestas studijuoti į Kauno kultūros institutą, bet buvo priverstas atlikti tarnybą kariuomenėje. 1990 m. išvyko uždarbiauti į užsienį. 1993 m. paskirtas į UAB direktoriaus pareigas, nuo 1997 m. UAB „Trijadė“ direktorius. Laimėjo 2016 m. Lietuvos Respublikos Seimo rinkimuose.
Iki 2018 m. Darbo partijos (leiboristų) Molėtų skyriaus pirmininkas. Nuo 2018 m. Lietuvos socialdemokratų darbo partijos narys, pirmininko pavaduotojas.
2007–2011 m. ir nuo 2011 m. Molėtų rajono savivaldybės tarybos narys.

## Šeima

Sutuoktinė Jolita, vaikai Modestas, Justas.

## Šaltiniai
Senvagė

**Senvagė, senvaginis ežeras** – nedidelių, kilpos formos ežerų tipas, būdingas plokščiose lygumose.

Susidaro lygumų upei formuojant meandras (kilpas). Potvynių metu upės vanduo praardo meandros sąsmauką, o vanduo pradeda tekėti nauja vaga. Laikui bėgant kilpos ir upės vagos pralaida užanka ir susiformuoja nedidelis ežerėlis. Senvagė vasarą neretai išdžiūsta, bet pastoviai pasipildo potvynių metu. Taip pat senvagė gali susidaryti vietose kur išsišakoja upės vaga (ypač deltose). Užsinešus vienai iš atšakų, ja nebeprateka vanduo ir formuojasi senvagė.

Lietuvoje senvagių gausu palei Nevėžio, Nemuno upes. Bendras senvaginių ežerėlių skaičius Lietuvoje viršija 1300. Tiksliai jo nustatyti neįmanoma, nes senvagės – trumpai egzistuojančių ir greitai atsinaujinančių ežerų tipas. Daugiau kaip 50 % Lietuvos senvagių mažesnės nei 0,5 ha. Bendras senvaginių ežerėlių plotas sudaro vos 0,5 % visų Lietuvos ežerų ploto.

## Šaltiniai
Lėšų pervedimo sistema

**Lėšų pervedimo sistema** (**[[LPS]]**; ) - formalūs sutartiniai ar teisiniai susitarimai tarp kelių narių, bendros taisyklės ir standartizuotos priemonės, skirtos pervesti lėšas ir atsiskaityti pagal piniginius įsipareigojimus, atsirandančius tarp šių narių.

Priklausomai nuo susitarimo tarp narių formos ir šių narių aibės lėšų pervedimo sistema gali būti tarptautinė, regioninė, šalies, tam tikros bankų arba kitų finansinių institucijų aibės ar atskiro banko ir jo klientų.

Kiekviena atskira lėšų pervedimo sistema turi savo taisykles ir priemonės lėšų pervedimams vykdyti.

## Tarptautinės lėšų pervedimo sistemos
Tarptautinės lėšų pervedimo sistemos remiasi tarptautinėmis sutartimis ir jose yra atsiskaitoma visuotinai priimta valiuta. Šių sistemų nariais dažniausia būna įvairių šalių bankai ir kitos finansinės institucijos.

Tarptautinių lėšų pervedimo sistemų pavyzdžiai:
* CLS (angl. Continuous Linked Settlement), kurioje atsiskaitymai vykdomi įvairiomis pasaulyje pripažintomis valiutomis (eurais, doleriais, ienomis ir kitomis)

## Regioninės lėšų pervedimo sistemos
Šios sistemos apima tam tikrą kelių šalių arba konkrečios šalies regioną.

Kelių šalių regioną apimančių lėšų pervedimo sistemų pavyzdžiai:
* TARGET - Europos Automatizuota realaus laiko atskirųjų atsiskaitymų skubių pervedimų sistema (angl. Trans-European Automated Real - time Gross Settlement Express Transfer System), kurioje atsiskaitymai vykdomi tiktai eurais.
* EURO1 - privataus bankų sektoriaus Europoje veikianti stambių mokėjimų atsiskaitymų sistema, kurioje atsiskaitymai vykdomi tiktai eurais.

## Šalies lėšų pervedimo sistemos
Daugelyje šalių šiuo metu veikia atskiros tos šalies lėšų pervedimo sistemos, kuriose atsiskaitymai vykdomi tos šalies nacionaline valiuta. Atskirose šalyse lygiagrečiai veikia ne viena lėšų pervedimo sistema, o keletas. Kiekvienos iš jų narių aibė priklauso šalies teisinės bazės bei konkrečios sistemos taisyklių.

* Lietuvos lėšų pervedimo sistemos

## Bankų ar kitų finansinių institucijų lėšų pervedimo sistemos
Tai tokios lėšų pervedimo sistemos kurios jungia tam tikros rūšies bankus ar kitas finansines institucijas.

Šių lėšų pervedimo sistemų pavyzdžiai:
* Mokėjimo sistema KUBAS - tai Lietuvos kredito unijų mokėjimo sistemą sukurta ir eksploatuojama Lietuvos centrinės kredito unijos, kurios dalyviais gali būti tik Lietuvoje veikiančios kredito unijos.

## Banko lėšų pervedimo sistema
Tai atskiro banko sukurta lėšų pervedimo sistema skirta vykdyti lėšų pervedimus tarp šio banko klientų sąskaitų. Tokios sistemos yra ir kiekvieno atskiro banko apskaitos sistema bei internetinės bankininkystės sistemos.
Kairaku-en sodas

**Kairaku-en** (偕楽園) – japoniškas sodas, esantis Mito mieste, Ibarakio prefektūroje, Japonijoje. Kartu su Kenroku-en ir Koraku-en jis priskiriamas „Trims žymiesiems sodams“

## Nuorodos
* Japonijos gidas: Kelionės po Mito miestą
Ekologinė niša

**Niša (ekologinė niša)** – sąvoka, nusakanti biologinės rūšies arba populiacijos santykį su ekosistema (jos užimamą „vietą“ toje ekosistemoje). Nišą apsprendžia ekologiniai veiksniai, lemiantys rūšies gyvenimą, bei veiksniai, kuriuos rūšis lemia pati. Prie jų priskiriami tiek biotiniai (kitos rūšys), tiek abiotiniai veiksniai (fizinė aplinka, maisto išteklių pasiskirstymas, prieinamumas).

Vieną nišą gali užimti tik viena rūšis. *Fundamentaliaja* niša vadinama tokia niša, kurioje yra optimalios sąlygos rūšies gyvenimui ir dauginimuisi (be konkurencijos). Realiai dažniausiai pasitaikančios vadinamos *realizuotosios* nišos, kai optimalios sąlygos ribojamos ir rūšis turi prisitaikyti, pvz., kai kelios vieną regioną užimančios rūšys minta tuo pačiu maistu.

Laisva niša vadinami niekieno nenaudojami, bet potencialiai tinkami naudoti maisto, erdvės ar kiti ištekliai. Tai gali būti tiek atlaisvėję ištekliai išnykus konkurentui (pvz., nuvirtus medžiui miške atsilaisvinusi erdvė jaunam medeliui augti), tiek visiškai naujos medžiagos, atsiradusios evoliucionuojant organizmams, ir niekieno nenaudojamos.

Skirtingos rūšys gali turėti panašias nišas skirtingose vietovėse, taip pat viena rūšis gali užimti skirtingas nišas skirtingose vietose.

*Nišų diferenciacija* atsiranda, kai veikiant konkurencijai dėl gyvenimo sąlygų, rūšys pasiskirsto „rolėmis“. Pvz., naudojasi maisto ištekliais skirtingu paros laiku, maitinasi kitoje išteklių zonoje nei konkuruojanti rūšis, arba atsiranda morfologiniai pakitimai, leidžiantys išnaudoti skirtingus veiksnius. Nevykstant nišų diferenciacijai, kelioms rūšims varžantis dėl tų pačių sąlygų (panašių nišų), nuolatinė konkurencija dėl išteklių ar kitų ribojančių veiksnių gali baigtis vienos rūšies išnykimu (Gauzės principas).

Nišos sąvoką 1917 m. pirmas pavartojo gamtininkas **Joseph Grinell**, 1927 m. minėjo britų ekologas **Sutherland Elton**, 1957 m. išpopuliarino zoologė **G. Evelyn Hutchinson**, nors jie pateikė šiek tiek skirtingus nišos apibrėžimus.

## Išnašos
Algirdas Blažys

**Algirdas Blažys** (1935 m. kovo 20 d. Vyšniakalnyje, Kavarsko valsčiuje – 2021 m. vasario 10 d.) – Lietuvos ir Panevėžio miesto politinis bei visuomenės veikėjas.

## Biografija
Mokėsi Dabužių pradinėje mokykloje, Kavarsko progimnazijoje. 1950 m. MGB areštuotas, karinio tribunolo nuteistas 25 metams kalėjo Mordovijos ir Omsko lageriuose. 1956 m. grįžo į Lietuvą. Dirbo elektriku Anykščių Statybos montavimo valdyboje ir Panevėžio „Lietkabelis“. 1971 m. gamyklos „Ekranas“ darbininkas. 1972 m. su pagyrimu baigė Panevėžio politechnikumą, elektrotechnikas. 1972 m. paskirtas „Ekrano“ gamyklos vyriausiojo energetiko skyriaus inžinieriumi konstruktoriumi, 1976 m. vyresnysis inžinierius. 2005 m. Seimo nario padėjėjas – sekretorius.

Buvo Tėvynės sąjungos Panevėžio miesto skyriaus narys, Lietuvos Sąjūdžio Panevėžio skyriaus tarybos narys. Nuo 1992 m. buvo Lietuvos Sąjūdžio seimo narys. Taip pat buvo Lietuvos politinių kalinių ir tremtinių sąjungos valdybos narys.

1997–2000 m., 2003–2007 m. ir 2007–2011 m. buvo Panevėžio miesto savivaldybės tarybos narys.

Sutuoktinė Bronislava, vaikai Audronė, Rūta, Eglė.

## Šaltiniai
Vidmantas Urbonas (1958)

**Vidmantas Urbonas** (g. 1958 m. balandžio 28 d. Panevėžyje) – triatlonininkas, Lietuvos ir Panevėžio miesto sporto, politinis bei visuomenės veikėjas.

## Biografija

1964 m. mokėsi Panevėžio sporto internatinėje mokykloje. 1977 m. baigė Panevėžio 8-ąją vidurinę mokyklą, 2009 m. baigė Vilniaus pedagoginį universitetą.

1978–1980 m. tarnavo sovietinėje armijoje, desantiniame dalinyje.

1980 m. pradėjo dirbti Panevėžio prekybos valdyboje. Nuo 1990 m. sportininkas profesionalas, Pasaulio ultratriatlono čempionas ir rekordininkas, ekologinio žygio „Nemunas - mūsų gyvenimo linija“ sumanytojas ir įgyvendintojas. Panevėžio sporto mokyklos „Aukštaitija“ direktoriaus pavaduotojas bazių vadybai, Sporto mokyklos „Olimpas“, Panevėžio triatlono klubo treneris.

2004 m. Panevėžio miesto savivaldybės Kūno kultūros ir sporto centro, miesto Tarybos sekretoriato vyr. sporto specialistas, treneris.

Tėvynės sąjungos Panevėžio miesto skyriaus narys. 2000–2003 m., 2003–2007 m. ir nuo 2007 m. Panevėžio miesto savivaldybės tarybos narys.

Lietuvos triatlono federacijos viceprezidentas.

Sutuoktinė Rita, sūnus Rokas.

## Sporto pasiekimai
* 1996–1998 m. Lietuvos triatlono čempionas.
* 1998 m. Monterėjaus (Meksika) pasaulio dvidešimtgubo triatlono čempionas (76 km plaukimas, 3600 km važiavimas dviračiu, 840 km bėgimas; trasa įveikta per 437 val. 21 min. 40 sek.).
* 1998 m. trigubo, 1993 m. keturgubo, 1994 m. penkiagubo, 1997 m. dešimtgubo, 1995 m. penkiolikgubo triatlono vicečempionas. 
* 1996 m. Panevėžyje pasiekė paros triatlono varžybų pasaulio rekordą. 

Kiti pasiekimai:
* 1999 m. nuplaukė Nemunu 460 km nuo Baltarusijos pasienio iki Rusnės.
* 2009 m. perplaukė Titikakos ežerą Pietų Amerikoje, 2010 m. – Jeloustono ežerą JAV, 2011 m. – Baikalo ežerą Rusijoje, 2012 m. – Didįjį ežerą Tasmanijos saloje, 2013 m. – Tanos ežerą Etiopijoje.

## Apdovanojimai
* 1995 m. – Lietuvos didžiojo kunigaikščio Gedimino ordino Karininko kryžius 
* 2007 m. kartu su aktore Kristina Kazlauskaite dalyvavo LNK muzikiniame šou „Žvaigždžių duetai“, kuriame užėmė 3-ąją vietą ir laimėjo bronzinį mikrofoną.

## Literatūra
* Autobiografinė knyga: Vidmantas Urbonas. „Jūra – mano skaistykla“, 2008, Leidykla Mintis. ISBN 978-5-417-00957-0

## Išnašos
Mongolijos vėliava

**Mongolijos vėliava** – vienas iš oficialių Mongolijos simbolių. Vėliava yra dviejų spalvų: vidury yra mėlyna spalva, o spalvos šonuose raudonos spalvos. Kairėje yra geltonos fono simboliai. Jie simbolizuoja ugnį, žemę, mėnulį, vandenį ir taijitu ženklą. Dabartinė vėliava pripažinta 1992 m. vasario 12 d.

## Istorija

Anksčiau, valdant kinams, 1921 m., vėliava turėjo raudoną foną, su kairinėje, viršutiniame kampe simbolizuojančiu žeme ir mėnuliu. 1924 m. atgavus nepriklausomybę, vėliavą pakeitė į to paties fono, su tais pačiais simboliais, kurie yra dabartinės vėliavos kairėje, tik jie buvo mėlyno fono ir su lapeliais apačioje. Per Antrąjį pasaulinį karą vėliavą dar kartą pakeitė. Ji buvo panaši į dabartinę, tik su socialistine žvaigžde viršuje. 1992 m., įvedus demokratiją, socialistinė žvaigždė panaikinta ir tapo dabartine vėliava.

## Taip pat skaitykite
* Mongolijos herbas
* Mongolija
Maurikijus Grėbliūnas

**Maurikijus Grėbliūnas** (g. 1966 m. vasario 8 d. Panevėžyje) – Lietuvos ir Panevėžio miesto savivaldybės politinis bei visuomenės veikėjas, priklausęs Panevėžio miesto savivaldybės tarybai. Nuo 2013 metų ėjo Panevėžio miesto savivaldybės mero pavaduotojo pareigas.

## Biografija
Mokėsi Panevėžio 5-oje vidurinėje mokykloje, kurią baigė 1983 m. Tais pačiais metais įstojo į Kauno politechnikos institutą. Jį baigė 1988 metais ir įgijo inžinieriaus – elektriko specialybę.

Nuo 1988 m. dirbo bankų sistemoje: Pramonės ir statybos banke, Valstybiniame komerciniame banke, Taupomajame banke ir Hansa banke. 2003 m. UAB „Falck security“ dirbo techniniu darbuotoju, o 2003–2013 m. UAB „Togilas“ struktūrinio padalinio vadovu. Nuo 2003 metų ėjo AB „Panevėžio butų ūkio“ ir UAB „Aukštaitijos vandenų“ stebėtoju pirmininko pareigas. 2013 metais tapo Panevėžio miesto savivaldybės mero pavaduotoju.

## Politinė veikla
Buvęs Lietuvos politinių kalinių ir tremtinių sąjungos narys. Nuo 2003 metų Tėvynės sąjungos-Lietuvos krikščionių demokratų partijos narys. TS-LKD Panevėžio skyriaus pirmininkas. 2002–2015 m. Panevėžio miesto savivaldybės tarybos narys.

## Šaltiniai
Drina

**Drina** (, ) – upė Serbijoje bei Bosnijoje ir Hercegovinoje (Serbų Respublikoje); Savos dešinysis intakas. Susidaro susiliejus Taros ir Pivos upėms, prasidedančioms Juodkalnijoje. Jos susilieja ties Bosnijos ir Hercegovinos siena, šalia Ščepan Poljės gyvenvietės. Teka Dinarų kalnais šiaurės rytų kryptimi pradžioje per Bosniją ir Hercegoviną, vėliau sudaro Serbijos-Bosnijos ir Hercegovinos sieną. Upės vaga slenkstėta, nemažai krioklių. Žemupyje teka Panonijos lyguma, įteka į Savą netoli Bosanska Račos gyvenvietės, į vakarus nuo Šabaco.

Didžiausi intakai: Sutjeska, Bjelava, Prača, Žepa, Drinjača, Janja (kairieji), Čehotina, Limas, Rzavas, Trešnjica, Jadaras (dešinieji).

Ant upės įrengtos 3 hidroelektrinės. Upės aukštupys mėgstamas plaukiotojų kajakais. Drinos vanduo naudojamas drėkinimui. Žvejyba. Prie Drinos įsikūrę šie miestai: Foča, Goraždė, Višegradas, Bratunacas, Zvornikas, Janja (Bosnija ir Hercegovina), Liubovija, Mali Zvornikas, Bania Koviliača, Loznica (Serbija).

## Šaltiniai
Kirstynės

**Kirstynės** lietuvių kalboje reiškia du skirtingus kautynių variantus:
* Kirstynės – artimas kautynes šaltaisiais ginklais, kokios buvo būdingos viduramžiams ir laikams, kai parakiniai šaulių ginklai buvo mažai efektyvūs artimose kautynėse;
* Kirstynės – artimas kautynes, kuomet pramaišiui naudojami šaltieji ginklai (durtuvai, peiliai, kastuvėliai, šautuvų buožės ir pan.), neginkluotos kovos būdai (imtys, spyriai, smaugimai), artimo mūšio šaunamieji ginklai (pistoletai, pistoletai kulkosvaidžiai ir pan.).
Kastytis Vainauskas

**Kastytis Vainauskas** (g. 1961 m. rugpjūčio 12 d. Kaune) – Lietuvos ir Panevėžio miesto politinis bei visuomenės veikėjas.

## Biografija
Mokėsi Kauno 31-ojoje vidurinėje mokykloje. 1980 m. baigė Kauno politechnikumą, metrologas. 1983–1986 m. studijavo Kauno politechnikos instituto Radiotechnikos fakultete.

1980–1982 m. tarnavo sovietinėje armijoje. 1982–1988 m. dirbo Kauno susivienijimo „Pergalė“ Centriniame konstravimo biure
1988–1989 m. Lietuvos aklųjų ir silpnaregių sąjungos Kauno įmonėje. 1994–2000 m. individualios įmonės savininkas. 2002–2007 m. ir nuo 2007 m. Panevėžio miesto savivaldybės mero pavaduotojas.

Lietuvos laisvės lygos, 2001 m. Lietuvos dešiniųjų sąjungos, 2003 m. Liberalų demokratų partijos, 2006 m. partijos Tvarka ir teisingumas (liberalai demokratai) narys.

2000–2003 m., 2003–2007 m. ir nuo 2007 m. Panevėžio miesto savivaldybės tarybos narys.

Triatlono klubo narys. Išsiskyręs, vaikai Marius, Donatas.

## Nuorodos
* 2008 m. Lietuvos Respublikos Seimo rinkimai.

## Išnašos
Sigitas Činga

**Sigitas Činga** (g. 1979 m. sausio 6 d. Panevėžyje) – Lietuvos ir Panevėžio miesto savivaldybės politinis bei visuomenės veikėjas.

## Biografija
1997 m. baigė Panevėžio Juozo Miltinio vidurinę mokyklą, 2000 m. – Panevėžio aukštesniąją technikos mokyklą, 2008 m. – verslo administravimą Kauno technologijos universitete.

2003–2008 m. AB „Panevėžio statybos trestas“ vadybininkas. Nuo 2009 m. UAB „Aukštaitijos vandenys“ statybos direktorius.

2003–2015 m. Panevėžio miesto savivaldybės tarybos narys.

Nuo 2002 m. Liberalų demokratų partijos narys, 2002–2018 m. Panevėžio miesto skyriaus pirmininkas.

VšĮ krepšinio klubo „Panevėžys“ valdybos narys.

## Šaltiniai
Petras Luomanas

**Petras Luomanas** (g. 1948 m. gegužės 30 d. Daukniūnuose, Pasvalio raj.) – Lietuvos ir Panevėžio miesto politinis bei visuomenės veikėjas. Buvęs laikinasis Panevėžio meras (2024-2025).

## Biografija

1969–1973 m. mokėsi Rokiškio kultūros mokykloje. 1980 m. baigė Vilniaus valstybinė konservatorijos Klaipėdos fakultetą, kultūros darbuotojas, 2004 m. – Vilniaus pedagoginį universitetą, etikos mokytojas, 2006 m. – Vytauto Didžiojo universitetą, edukologijos magistras.

1973–1976 m. Obelių vidurinės mokyklos mokytojas, 1976–1977 m. Rokiškio vaikų muzikos mokyklos mokytojas. 1977–1980 m. Kėdainių rajono Lančiūnavos tarybinio ūkio-technikumo dėstytojas. 1980–1983 m. Rokiškio kultūros mokyklos dėstytojas, 1983–1997 m. Panevėžio J. Švedo pedagoginės muzikos mokyklos teorinių disciplinų dėstytojas. 2000–2002 m. Panevėžio Kazimiero Paltaroko vidurinės mokyklos direktoriaus pavaduotojas ugdymui. 2002–2003 m. Panevėžio 3-osios vidurinės mokyklos direktorius.

1995–2008 m. ir nuo 2015 m. Panevėžio miesto savivaldybės tarybos narys. 1997–2000 m., 2003–2008 m. ir 2015–2019 m. Panevėžio miesto savivaldybės mero pavaduotojas. 2008–2012 m. Seimo narys. ‎ 

Nuo 1993 m. Lietuvos krikščionių demokratų partijos, partijos Lietuvos krikščionys demokratai Panevėžio miesto skyriaus narys, nuo 1995 m. Panevėžio miesto skyriaus pirmininkas, partijos valdybos vicepirmininkas. Iki 2015 m. Tėvynės sąjungos – Lietuvos krikščionių demokratų, nuo 2020 m. Krikščionių sąjungos narys.

Sutuoktinė Vidmanta, vaikai Andrius, Adomas, Jonas.

## Nuorodos
* 2008 m. Lietuvos Respublikos Seimo rinkimai.

## Išnašos
Vitalijus Satkevičius

**Vitalijus Satkevičius** (g. 1961 m. kovo 25 d. Paežeryje, Panevėžio rajonas) – Lietuvos ir Panevėžio miesto politinis bei visuomenės veikėjas.

## Biografija
1979 m. baigė Vadoklių vidurinę mokyklą, 1988 m. – Kauno politechnikos institutą, inžinierius – mechanikas. 1996 m. baigė Aukštesniąją neakivaizdinę katechetų mokyklą prie Kauno kunigų seminarijos Teologijos fakulteto, tikybos ir etikos mokytojas.

1994–1997 m. UAB „Panevėžio būstas“ direktorius. Panevėžio suaugusių mokymo centro tikybos vyr. mokytojas. 2008–2010 m. Seimo nario Petro Luomano padėjėjas. 2010–2015 m. Panevėžio miesto meras, Lietuvos savivaldybių asociacijos revizijos komisijos pirmininkas, LSA Valdybos narys, Panevėžio regiono Plėtros tarybos pirmininkas.

Nuo 1997 m. Panevėžio miesto savivaldybės tarybos narys.

Lietuvos krikščionių demokratų partijos, partijos Lietuvos krikščionys demokratai Panevėžio miesto skyriaus narys, Panevėžio regiono koordinacinės tarybos pirmininkas, LKDP Panevėžio skyriaus pirmininko pavaduotojas. 2008 m. partijos Tėvynės sąjunga - Lietuvos krikščionys demokratai narys.

Panevėžio šv. Apaštalų Petro ir Povilo bažnyčios choristas. Sutuoktinė Eugenija, vaikai Justina, Martynas, Ieva.

## Šaltiniai
Drinas

**Drinas** (, ) – ilgiausia Albanijos upė, kurios ištakos yra Serbijoje ir Makedonijoje. Upė prasideda dvejomis ištakomis: Juoduoju Drinu, ištekančiu iš Ohrido ežero ir Baltuoju Drinu, prasidedančiu netoli Pečo, Serbijoje. Ties Kukesiu jos susilieja į Driną. Šis teka į vakarus, kerta Šiaurės Albanijos Alpes. Žemupyje išsišakoja į dvi atšakas: viena įteka į Adrijos jūros Drino įlanką ties Ležjo, kita – į Bojanos upę.

Upės vanduo naudojamas drėkinimui. Drino žemupys laivuojamas. Įrengtos kelios hidroelektrinės, kurios suformavo nemažus tvenkinius.

## Šaltiniai
Honolulu

**Honolulu** (hav., ) – miestas JAV; Havajų valstijos sostinė. Honolulu reiškia „Prieglobsčio vieta“. Miestas yra Oahu saloje. Beveik 400 tūkst. gyventojų (2004 m.). Tai svarbiausias salyno miestas, labai svarbus turistinis ir transporto centras (oro ir jūrų uostas) visame Ramiajame vandenyne. Vystoma cukraus, vaisių ir žuvies konservų pramonė, laivų statyba. Veikia svarbus Honolulu universitetas. Miesto apylinkėse yra Perl Harboro karinė jūrų bazė.

## Klimatas
Honolulu klimatas yra tropinis. Sausio mėnesio vidutinė temperatūra yra 22&nbsp;°C, o liepos 28&nbsp;°C. Karščio rekordas – 35&nbsp;°C, užfiksuotas 1994 m., tuo tarpu žemiausia oro temperatūra – 11,6&nbsp;°C, pasiekta 1969 m.
Visvaldas Matkevičius

**Visvaldas Matkevičius** (g. 1963 m. gruodžio 4 d. Šiauliuose) – Lietuvos ir Panevėžio miesto politinis bei visuomenės veikėjas.

## Biografija

1986 m. baigė Šiaulių pedagoginį institutą, spec. pedagogas, 1998 m. baigė Kauno technologijos universitetą, personalo vadybos magistras.

1991-2002 m. Panevėžio specialiosios mokyklos direktorius. 2002–2003 m. Panevėžio miesto savivaldybės meras. 2003–2007 m. Panevėžio miesto savivaldybės administracijos direktorius. Nuo 2007 m. Panevėžio Prekybos, pramonės ir amatų rūmų generalinis direktorius.

Iki 2011 m. Naujosios sąjungos (socialliberalų) narys, nuo 2011 m. nepartinis.

2000–2011 m. Panevėžio miesto savivaldybės tarybos narys.

Panevėžio Rotary klubo narys. Sutuoktinė Jovita, vaikai Ieva, Domas, Nojus.

## Nuorodos
* 2008 m. Lietuvos Respublikos Seimo rinkimai.

## Išnašos
Bhagavadgyta

**Bhagavadgyta** ( – 'dieviškoji giesmė') – Indijos ir pasaulio vaišnavų religinis tekstas, vienas svarbiausių hinduizmo šventųjų tekstų. Jame nupasakojama Krišnos ir princo Ardžunos filosofiniai pokalbiai prieš Kurukšetros mūšį.
 
Tekste princas Ardžuna pradeda abejoti savo jėgomis, suprasdamas, kad jis kovos su savo giminaičiais, draugais ir buvusiais mokytojais. Ieškodamas patarimo, jis kreipiasi į Krišną klausdamas, kaip jam elgtis mūšyje. Krišna pataria jam sekti dharmą.

Bhagavadgytą sudaro aštuoniolika skyrių ir apie 700 dvieilių – šlokų, kuriuose išdėstomi karma, džniana, radža ir bhakti jogos principai. Bhagavadgyta yra viena iš sudėtinių „Mahabharatos“ epo dalių (aštuoniolika skyrių iš šeštosios dalies – „Bhyšma Parva“).

Pirmasis Bhagavadgytą į lietuvių kalbą 1940 m. išvertė filosofas Vydūnas; jis pateikė ir filosofinių komentarų (išleista 1947 Detmolde, Vokietija). 1990 m. išleistas Tarptautinės Krišnos sąmonės parengtas leidimas su originaliu sanskrito tekstu, pažodiniu ir prasminiu teksto vertimu bei išsamiais šios organizacijos įkūrėjo A. C. Bhaktivedantos Svamio Prabhupados komentarais. Eiliuotą literatūrinį vertimą parengė ir išleido (2000 m.) poetas Alfonsas Bukontas.

2025 m. išleistas naujas *Bhagavadgytos* vertimas į lietuvių kalbą, parengtą pagal anglų kalbos versiją, kurią išvertė Satjanarajana Dasa (vert. Rimantas Samukas ir Rita Samukienė).

## Tiesos
Bhagavadgitoje aprašomos 5 vaišnavų tiesos:

* Išvara (aukščiausias valdovas)
* Džyva (siela)
* Prakritė (materija)
* Karma (veiksmas)
* Kala (laikas)

## Nuorodos
* 1784 m. vertimo Bhagavadgyta 
* 1882 m. vertimo Bhagavadgyta 
* 2025 m. vertimo Bhagavadgyta
Elektromagnetinė indukcija

**Elektromagnetinė indukcija** – fizikinis reiškinys, kai elektros srovė ima tekėti laidininku, esančiu kintamajame magnetiniame lauke arba judančiu pastoviame magnetiniame lauke.  Elektromagnetinės indukcijos atradimas paprastai priskiriamas Maiklui Faradėjui.

## Teorija

Viena iš Maksvelo lygčių yra užrašoma kaip

: \nabla \times \mathbf{E} = -\frac{\partial \mathbf{B}} {\partial t}

kur **E** yra elektrinio lauko stipris, **B** yra magnetinė indukcija. Integriniu pavidalu, jei turime paviršių *S*, kurį riboja kontūras *C*, tai ši lygtis įgauna tokį pavidalą:

: \oint_C \mathbf{E} \cdot d\mathbf{l} = - \ { d \over dt }   \int_S   \mathbf{B} \cdot d\mathbf{S}

čia d**l** yra nykstamai mažas kontūro *C* elementas, d**S** yra nykstamai mažas paviršiaus *S* elementas. Nagrinėjant atvejį, kai kintamame magnetiniame lauke patalpinama ritė, sudaryta iš *N* vijų, iš paskutinės lygties gaunama, kad

:  \mathcal{E} = - N{{d\Phi} \over dt}

kur
: \Phi=\int_S \mathbf{B} \cdot d\mathbf{S} yra magnetinio lauko srautas,
: \mathcal{E}=\oint_C \mathbf{E} \cdot d\mathbf{l} yra indukuotoji elektrovaros jėga.

Paskutinioji lygtis ir yra matematinė Faradėjaus dėsnio išraiška. Tai yra, magnetinio lauko srauto, kertančio kontūrą, kitimas laike sukelia kontūre elektrovaros jėgą ir kontūru ima tekėti elektros srovė.

## Pritaikymas
Elektromagnetinė indukcija yra generatorių, transformatorių, indukcijos variklių, elektros variklių, sinchroninių variklių ir soleinoidų pagrindas.

## Šaltiniai
Ramūnas Vyžintas

**Ramūnas Vyžintas** (g. 1963 m. kovo 31 d. Šiaulių raj.) – Lietuvos ir Panevėžio miesto politinis bei visuomenės veikėjas, 2024–2028 m. Seimo narys.

## Biografija
1980 m. baigė Šiaulių 9-ąją vidurinę mokyklą, 1985 m. baigė Vilniaus inžinerinio statybos instituto Mechaninės technologijos fakultetą, inžinierius, 1990–1991 m. studijavo Lietuvos vadybos akademijoje prie Lietuvos Respublikos Vyriausybės, specialybė – įmonių vadyba.

1985–1993 m. Panevėžio miškų ūkio gamybinio susivienijimo vyriausiasis mechanikas, vadybininkas, 1993–2018 m. UAB „Urėdijų servisas“ direktorius, 2000–2001 m. Panevėžio apskrities viršininkas.

2008–2010 m. Panevėžio miesto savivaldybės mero pavaduotojas.

2015–2016 m. Panevėžio miesto savivaldybės administracijos direktoriaus pavaduotojas.

2000–2010 m. Lietuvos liberalų sąjungos, vėliau nuo 2003 m. Liberalų ir centro sąjungos Panevėžio miesto skyriaus narys, sąjungos tarybos narys.

Nuo 2013 m. Lietuvos socialdemokratų partijos narys, Panevėžio miesto skyriaus valdybos narys.

2000–2003 m., 2003–2007 m. ir nuo 2007 m. Panevėžio miesto savivaldybės tarybos narys.

## Išnašos
Žmogus voras (filmas)

**Žmogus voras** () – 2002 m. JAV fantastinis veiksmo filmas. Visame pasaulyje filmas uždirbo daugiau nei 825 mln. JAV dol. pajamų. Dėl finansinės sėkmės buvo sukurti du tęsiniai: „Žmogus voras 2“ (2004 m.) ir „Žmogus voras 3“ (2007 m.).

## Siužetas

Filmas pasakoja apie Piterio Parkerio virsmą didvyriu, Žmogaus voro kilmę bei kovą su Žaliuoju Goblinu, kuris yra jo geriausio draugo Hario Osborno tėvas.

## Aktoriai
: *Aktorius – vaidmuo*
* Tobey Maguire – Žmogus voras/Piteris Parkeris
* Willem Dafoe – Žaliasis Goblinas/Normanas Ozbornas
* Kirsten Dunst – Marė Džeinė Vatson
* James Franco – Haris Osbornas
* Cliff Robertson – Benas Parkeris
* Rosemary Harris – Mei Parker
* J. K. Simmons – Dž. Džonahas Džeimsonas
* Joe Manganiello – Flešas Tompsonas
* Gerry Becker – Maksimilijanas Fargas
* Bill Nunn – Džosefas 'Robis' Robertsonas
* Jack Betts – Henris Balkanas
* Stanley Anderson – General Slocum
* Ron Perkins – Dr. Mendell Stromm

## Išnašos

## Nuorodos
*
Japonijos subprefektūros

Kai kurios Japonijos prefektūros yra skirstomos į subprefektūras (支庁, *shichō*). Subprefektūra – už prefektūrą mažesnis ir už sritį didesnis Japonijos administracinis vienetas. Paprastai subprefektūroje esti ne daugiau kaip tuzinas miestų ir kaimų. Subprefektūrų pavadinimai paprastai nerašomi siunčiant laišką.

## Subprefektūros dabartinėje Japonijos teritorijoje

* Čiba buvo padalinta į penkias subprefektūras iki 2003 m.
* Hokaidas, didžiausia Japonijos prefektūra, padalinta į keturiolika subprefektūrų. Šios suformuotos 1897 m. Iki 1922 m. į subprefektūras neįėjo didžiausieji miestai, tokie kaip Saporas ir Hakodatė.
* Hiogas buvo padalintas į 10 subprefektūrų, kurie dabar žinomi kaip *kenmin – kyoku*.
* Kagošima padalinta į 2 subprefektūras, esančias Anamio ir Nišinoomotės miestuose.
* Mijadzakis turi vieną vienintelę subprefektūrą Nišiusukyje, tolimoje kalnuotoje apskrityje, esančioje prefektūros šiaurės vakaruose.
* Nagasakis turėjo 3 prefektūras, tačiau dabar egzistuoja tik viena – Cušima.
* Tokijas turi 4 subprefektūras: Hačidžio, Mijakės, Ogasavaros ir Ošimos.
* Okinava turi 2 subprefektūras: Mijako ir Jaejamos. Jos įsikūrusios atitinkamai Mijakodžimos ir Išigakio salose.
* Šimanė, kaip ir Mijadzakis, teturi vieną subprefektūrą.
* Jamagata turi 4 subprefektūras. Visos jos įsikūrusios urbanizuočiausiose prefektūros vietose: Jamagatoje, Šindžyje, Jonėdzavoje, Šionajuje.

## Istorinės subprefektūros

### Sachalinas

1907 m. Sachalino saloje buvo įkurta Karafuto prefektūra, kuri buvo padalinta į 4 subprefektūras: Tojoharos (*dabartiniais laikais* – Južno Sachalinskas), Maokos (*dabar* – Cholmskas), Esutoru (Uglegorskas) ir Šikukos (Makarovas).

### Pietų Ramusis vandenynas

Po Versalio taikos Japonija gavo šiek tiek salų pietinėje Ramiojo vandenyno dalyje. 1922 m. salos buvo apjungtos į Nan’jočio prefektūrą (南洋庁, *Nan’yōchō*), kuri buvo padalinta į šešias subprefektūras Saipano, Japo, Palau, Čiuko, Ponapės ir Džaluito salose. 1943 m. subprefektūros buvo sujungtos į 3 didesnes: rytų, vakarų ir šiaurės subprefektūras, kurios išliko iki 1945 m., iki Japonijos kapituliacijos.
Petras Narkevičius (1955)

**Petras Narkevičius** (g. 1955 m. gruodžio 24 d. Biržuose) – Lietuvos ir Panevėžio miesto savivaldybės politinis bei visuomenės veikėjas.

## Biografija
1978 m. baigė Kauno politechnikos institutą, inžinierius – statybininkas.

1982–1989 m. Panevėžio 5-osios profesinės technikos mokyklos gamybinio mokymo meistras. 1990–1991 m. UAB „Rentinys“ kooperatyvo pirmininkas. 1992–1997 m. AB „Panevėžio stiklas“ Tiekimo skyriaus viršininkas, komercijos direktorius. 1997–2001 m. Lietuvos aklųjų ir silpnaregių sąjungos Panevėžio įmonės rinkodaros ir gamybos direktorius. 2001–2004 m. „Darmesta“ direktorius. 2004–2007 m. UAB „Zarasų automobilių keliai“ direktorius. 2004–2008 m. AB „Ignalinos statyba“ direktorius plėtrai. 2008–2011 m. UAB „Aukštaitijos vandenys“ plėtros direktorius.

2007–2012 m. Panevėžio miesto savivaldybės tarybos narys. 2011–2012 m. Panevėžio miesto savivaldybės mero pavaduotojas.

2012–2016 m. LR Seimo narys. 2017–2019 m. UAB „Optimalus veikimas“ direktorius. 2019–2020 m. žemės ūkio viceministras.

1988–1990 m. TSKP narys, 1990–1991 m. Lietuvos komunistų partijos narys, 2004–2018 m. Darbo partijos Panevėžio miesto skyriaus narys, Panevėžio skyriaus pirmininkas. Nuo 2018 m. Lietuvos socialdemokratų darbo partijos narys

Sutuoktinė Danutė, vaikai Kristina, Mindaugas.

## Šaltiniai
Tohoku regionas

**Tohoku regionas** () – Japonijos regionas, esantis Honšiū, didžiausios salos Japonijoje, šiaurės rytuose, ką ir byloja pats regiono pavadinimas ( – „šiaurės rytų“).

## Geografija
Tohoku regionas, kaip ir didžioji dalis Japonijos, kalnuota ir kalvota. Čia iš šiaurės į pietus driekiasi Ou kalnai, dalijantys regioną išilgai. Tarp kalnų įsiterpę nemažai derlingų slėnių, o pajūryje yra lygumų.

## Istorija
Šis regionas Japonų Jamato valstybei buvo pati atokiausia provincija, neįsavinta labai ilgai. Ji buvo vadinama *Mičinoku* (陸奥 みちのく, t. y. „Sausumos kraštas“). Čia labai ilgai išliko senieji gyventojai *[[emiši]]* (dabartinių Ainu protėviai), palengva sunaikinti plečiantis Japonijos valdžiai.

Administraciškai šis tolimas regionas buvo dalijamas į dvi žemes, kurių riba ėjo ties Ou kalnais. Vakarinė žemė vadinosi Deva, o rytinė – Mucu. Tai buvo didžiausios Japonijos žemės. Tik XIX a. pabaigoje šios žemės buvo suskaldytos į smulkesnes dalis, davusias pradžią dabartinėms prefektūroms.

## Administracija
Tohoku regione yra šešios prefektūros: Akitos, Aomorio, Fukušimos, Ivatės, Mijagio ir Jamagatos.

## Turizmas
Šiame regione turizmas tampa pagrindiniu verslu. Tohoku išsaugojo atokios vietos reputaciją: čia stovi paskutinė Honšiū salos senųjų gyventojų Ainų tvirtovė ir esti karais garsėjusios vietos. Regionui būdingas kvapą gniaužiantis kraštovaizdis, tačiau su atšiauriu klimatu. Haiku poetas Macuo Bašio rašė kūrinį „Oku no Hosomichi“ () būtent keliaudamas šiame regione.

Pagrindinės lankytinos vietos:
* Hirosakis
* Macušima salos
* Tovados ežeras
* Oirasės kalnų upės slėnis
* Kakunodatė
* Rikučiu kranto linijos nacionalinis parkas
* Bandajaus-Asahio nacionalinis parkas
* Sanriku kranto linija
* Morioka
* Hiraidzumis
* Aidzu
* Bandajaus kalnas
* Trys Devos kalnai
Karalinavas (Magūnai)

**Karalinavas** – viensėdis Švenčionių rajono savivaldybėje, 8 km į pietvakarius nuo Magūnų. Yra ežeras, vadinamas Gylučiu, puikus kraštovaizdis. Kaimas nėra didelis – 2 sodybos.

## Istorija
XX a. pr. kaimas buvo Švenčionių apskrities Mikalavo valsčiuje.

Tarpukariu užusienis priklausė Lenkijai, Vilniaus vaivadijai, Švenčionių apskričiai, Pabradės valsčiui.

## Gyventojai

## Šaltiniai
Rastras

**Rastras** – grafinio vaizdo taškinė struktūra poligrafijoje.

Rastrai gali būti projekciniai ir kontaktiniai, ypatingos struktūros ir skirtingos pritaikymo technologijos.

Projekcinis rastras – du plokšti optiniai stiklai (stačiakampiai ar apvalios formos) su išgraviruotais lygiagrečiais grioveliais, užpildytais juodais dažais ir suklijuotais taip, kad grioveliai statmenai susikirstų. Šitaip susidaro tinklelis iš neskaidrių linijų ir smulkiausių skaidrių tarpelių (kvadratukų ar taškelių).
Avadžis

**Avadžis** () – nedidelė Japonijos sala, įsiterpusi tarp Honšiū ir Šikoku salų.

Kartu tai yra viena iš senųjų Japonijos žemių, dar vadinama 淡州 *Tanšiū*.

## Geografija

Salą nuo Honšiū skiria Akašio sąsiauris, o nuo Šikoku – Naruto sąsiauris. 1998 m. pastačius Akašio tiltą, atsirado galimybė pateikti į salą sausumos keliu.

## Istorija

Pasak šintoistinių mitų, Avadžis buvo viena pirmųjų salų, pagimdytų deivės Idzanami.
 
Nuo VII a. Avadžio žemė buvo dalis Nankaido regiono. Kadangi ji siekėsi su Avos žeme Šikoku saloje, jos pavadinimas reiškė „Kelias į Avą“.

Senovėje sala buvo naudojama kaip tremties vieta politiniams nusikaltėliams.

Edo laikotarpiu ją valdė Avos žemės klanas Hačisuka, ir sala buvo priklausoma nuo šios žemės. XIX a. pabaigoje, kuriant dabartines prefektūras, Avadžis pageidavo prisijungti prie Hiogo, o ne prie Tokušimos prefektūros. Pastaroji pakeitė Avos žemę, su kuria Avadžis turėjo daug nesutarimų.

## Kultūra

Avadžio sala yra laikoma tradicinio japonų lėlių teatro *džioruri* kilmės vieta. Iš šio teatro išsivystė Bunraku.
Poligrafija (reikšmės)

**Poligrafija** ( 'daugiaraštiškumas') gali reikšti:

* poligrafija – technikos šaka, apimanti techninius metodus ir priemones, skirtus tekstinės ir vaizdinės informacijos kopijų dauginimui spausdinimo būdu, taip gaunama poligrafinė produkcija.;
* poligrafija (mokslas) – taikomoji mokslo sritis, nagrinėjanti teorines ir praktines problemas, susijusias su tekstinės ir vaizdinės informacijos dauginimu spausdinimo būdu..
Taikomieji mokslai

**Taikomieji mokslai** – į mokslo praktiką orientuotos mokslo šakos, pošakiai. Priešingai nei mokslo teorijos taikomieji mokslai, aktualūs praktinėje veikloje, visuomenėje, jų tyrimai nėra nukreipti į teorinių modelių kūrimą, kuriais remiasi atitinkamas mokslas, jo struktūriniai vienetai, atšakos.

Tikslus taikomųjų mokslų termino apibrėžimas lieka ir toliau mokslotyros objektu (Louis Pasteur yra pasakęs: „Nėra jokio taikomojo mokslo, yra tik mokslo (pri)taikymai“).

## Istorija

Taikomųjų mokslų svarbą atspindėjo ir specializuotųjų aukštųjų mokyklų (*University of Applied Sciences* – taikomųjų mokslų universitetas), Vokietijoje - *Fachhochschule*, TSRS – institutų, akademijų steigimas greta universaliųjų mokslo tyrimo įstaigų (universitetų) atsiradimas.

Lietuvoje buvo įsteigti specializuoti institutai, vėliau reorganizuoti į specializuotus universitetus (Vilniaus pedagoginis institutas tapo Vilniaus pedagoginiu universitetu, Kauno medicinos institutas – Kauno medicinos akademija, Kauno medicinos universitetu; Vilniaus statybos ir inžinerijos insitutas – Gedimino technikos universitetu etc.).

## Šaltiniai
Yu-Gi-Oh!

**„Yu-Gi-Oh!“** (**YGO**) – japoniškas kortų žaidimas, sukurtas pagal populiarų Japonijos komiksą. Pagal šį komiksą buvo sukurtas ir to paties pavadinimo *anime* serialas.

## Monstrai
Žaidimo monstrai įvairūs, pagrindinės rūšys išvardytos žemiau. Visi monstrai turi savo tipą ir atributą (*atribute*). Ir efektus (*effect*).
* Normalūs monstrai – jie neturi jokių papildomų savybių, tik puolimo ir gynybos taškus. Šios kortos yra geltonos.
* Monstrai su efektu – jie turi papildomą efektą, kuris gali suveikti kovoje jį nugalėjus arba atvertus iš gynybos padėties. Šios kortos yra tamsiai oranžinės.
* Sulydimo (fusion) monstrai – Jie gali būti iškviesti sujungus du ar daugiau monstrų. Pagrindinė sujungimo korta yra *[[polymerization]]* ir *[[simple fusion]]*. Šios kortos yra violetinės.
* Ritualiniai monstrai – jie gali būti iškviečiami tik su ritualine burtų korta. Jiems reikia paaukoti kortoje aprašytą kainą. Šios kortos yra mėlynos.
* Sinchro monstrai – Jie gali būti iškviečiami sujungus 1 *tuner* monstrą ir 1 normalų arba su efektu monstrą. Šitam iškvietimui nereikia jokios specialios kortos. Šios kortos yra baltos.

Kiekvienas monstras turi savo puolimo ir gynybos padėties taškus. Korta gali būti vienoje iš šių padėčių. Puolant vieną monstrą su kito monstro korta laimi monstras su didžiausiu nustatytos padėties taškų skaičiumi.

## Kerai
Kerų kaip ir monstrų yra daug, bet visi jie turi savo rūšis. Kerų kortos būna žalios.

* *[[Normal spell]]* – paprasti kerai, kurių negalima sunaikinti (destroy), o tik negatyvuoti (negate). Paprastai tai labai galingi kerai.
* *[[Continuous spell]]* – besitęsiančio poveikio kerų korta, kuri veikia tol, kol yra sunaikinama.
* *[[Quick-play spell]]* – greitojo veikimo kerai. Jie gali būti aktyvuoti ir per priešininko ėjimą.
* *[[Equip spell]]* – apginklavimo kerai, kurie monstrams gali pridėti papildomų taškų arba papildomų savybių.
* *[[Ritual spell]]* – kerai, skirti išsikviesti ritualiniam monstrui. Jis iškviečiamas paaukojus parašytąjį ant kortos.
* *[[Field spell]]* – kerai, kurie veikia visame žaidimo lauke, pridedami monstrams papildomų taškų arba papildomų savybių.

## Spąstai
Spąstų rūšių yra mažiausia. Spąstus galima aktyvuoti bet kada, išskyrus to paties ėjimo metu, kai jų korta yra padedama užversta. Jų negalima dėti atverstų. Spąstų kortos yra tamsiai rožinės.

* *[[Normal trap]]* – paprasti spąstai.
* *[[Counter trap]]* – sustabdymo spąstai.
* *[[Continuous trap]]* – ilgojo veikimo spąstai

Žaidimas yra anglų, vokiečių, prancūzų, ispanų, italų ir kartais japonų kalba.
Petras Variakojis

**Petras Variakojis** (g. 1957 m. gegužės 11 d. Kaune) – lietuviško cirko artistas-klounas, oro gimnastas (karjeros pradžioje), dresuotojas. Seniausios Lietuvos cirko artistų dinastijos atstovas. Vienintelio Lietuvoje profesionalaus „Baltijos cirko“ įkūrėjas ir direktorius.

## Biografija

1976 m. baigė Maskvos estrados ir cirko meno mokyklą. Cirko arenoje debiutavo su oro gimnastikos numeriu „Oro skrydis“ (atlikdavo 5 gimnastai). Netrukus vedė tos pačios cirko mokyklos auklėtinę Olgą – dviračių figūristę.

Nuo 1981 m. kartu su žmona Olga kolektyvo „Vilnius“ programoje atgaivino populiarų dresūros numerį su kiaulėmis – „Piemenaitė ir piemuo“. Per liepsnojančius lankus šokančios kiaulės, su humoru vadintos „Baltijos tigrais“ – ne vienerius metus buvo „Vilniaus“ reklaminis veidas. Numeris, kuris buvo rodytas ir užsienio cirkuose, arenoje gyvavo iki 1996 m.

1995 m. įkūrė viešąją įstaigą „Baltijos cirkas“. Yra šio cirko direktorius ir artistas.

2000 m. P. Variakojui suteiktas Rusijos cirko meno akademijos akademiko vardas.

2007 m. P. Variakojis apdovanotas sidabriniu Rusijos cirko meno akademijos garbės ženklu.

## Nuorodos
* Kas yra kas Lietuvoje. Tūkstantmečio žmonės. Petras Variakojis